b'\n_START_ARTICLE_\nSuomen Kanttori-urkuriliitto\n_START_PARAGRAPH_\nSuomen Kanttori-urkuriliitto (SKUL) on kanttoreiden ja urkureiden ammattij\xc3\xa4rjest\xc3\xb6. Kanttori-urkuriliitto muodostaa yhdess\xc3\xa4 Suomen kirkon pappisliiton ja Suomen teologiliiton kanssa Kirkon akateemiset AKI r.y. -j\xc3\xa4rjest\xc3\xb6n. Yhdistysten hallinto ja toiminta on nivottu yhteen. AKI:n toimisto hoitaa j\xc3\xa4senliittojensa palkka- ja palvelussuhde-edunvalvonnan sek\xc3\xa4 ulkosuhteet. J\xc3\xa4senliitot vastaavat ammattiin ja koulutukseen liittyvist\xc3\xa4 asioista.\n_START_SECTION_\nHistoria\n_START_PARAGRAPH_\nSuomen Kanttori-urkuriliitto perustettiin 15.6.1907 nimell\xc3\xa4 Suomen lukkari- ja urkuriyhdistys. Lukkarit, kuten kanttoreita tuohon aikaan kutsuttiin, totesivat, ett\xc3\xa4 yhteisten asioiden hoitaminen ja virkakunnan yhteen kokoaminen on hankalaa ilman j\xc3\xa4rjest\xc3\xa4ytynytt\xc3\xa4 yhdistystoimintaa._NEWLINE_Ensimm\xc3\xa4isi\xc3\xa4 keskustelun ja toiminnan aiheita olivat muun muassa palkkaus, kanttorikoulutus, kansan virsilaulun kohottaminen, rippikoulun laulunopetuksen m\xc3\xa4\xc3\xa4r\xc3\xa4 sek\xc3\xa4 lausuntojen antaminen valtiop\xc3\xa4iville ja kirkolliskokoukselle. Liiton ensimm\xc3\xa4inen puheenjohtaja 1908\xe2\x80\x931922 oli Oskari Kaakonkalvo._NEWLINE_Liitto liittyi TVK:hon vuonna 1964, mutta TVK:n organisaatiomuutoksen ja sulautumisvaatimusten vuoksi siirtyi Akavan j\xc3\xa4seneksi vuonna 1973._NEWLINE_Vuonna 2001 Diakoniaty\xc3\xb6ntekij\xc3\xb6iden liitto, Suomen Kanttori-urkuriliitto ja Suomen kirkon pappisliitto perustivat yhdess\xc3\xa4 kattoj\xc3\xa4rjest\xc3\xb6n Akavan kirkolliset ammattiliitot (AKI). Vuonna 2005 yhteisty\xc3\xb6t\xc3\xa4 tiivistettiin, mutta Diakoniaty\xc3\xb6ntekij\xc3\xb6iden liitto j\xc3\xa4tt\xc3\xa4ytyi tuolloin pois AKI-yhteisty\xc3\xb6st\xc3\xa4. Vuonna 2012 kattoj\xc3\xa4rjest\xc3\xb6n nimeksi tuli Kirkon akateemiset AKI r.y. ja siihen kuuluvat edelleen Kanttori-urkuriliitto ja Pappisliitto sek\xc3\xa4 vuonna 2017 perustettu Suomen teologiliitto. Liitot tekev\xc3\xa4t ty\xc3\xb6t\xc3\xa4 yhteisess\xc3\xa4 toimistossa neuvottelu- ja sopimusasioissa. Perusliittojen rooli on kantaa huolta ammatillisista asioista._NEWLINE_Liitto julkaisi 100-vuotishistoriikin 100-vuotisjuhliensa yhteydess\xc3\xa4 15.6.2007 Helsingiss\xc3\xa4. Historiikin historiaosuuden on kirjoittanut professori Reijo Pajamo.\n_START_SECTION_\nHallinto\n_START_PARAGRAPH_\nKanttori-urkuriliiton varsinaiset j\xc3\xa4senet valitsevat joka nelj\xc3\xa4s vuosi 12-j\xc3\xa4senisen valtuuston, joka yhdess\xc3\xa4 Pappisliiton valtuuston ja Teologiliiton valtuutettujen kanssa toimii AKIn valtuustona. Kanttori-urkuriliiton valtuusto k\xc3\xa4ytt\xc3\xa4\xc3\xa4 liiton ylint\xc3\xa4 p\xc3\xa4\xc3\xa4t\xc3\xb6svaltaa ja mm. valitsee liiton puheenjohtajan ja hallituksen. P\xc3\xa4\xc3\xa4t\xc3\xb6sten toimeenpanosta vastaa hallitus, johon kuuluu puheenjohtajan lis\xc3\xa4ksi nelj\xc3\xa4 varsinaista j\xc3\xa4sent\xc3\xa4 ja kolme varaj\xc3\xa4sent\xc3\xa4. Varaj\xc3\xa4senist\xc3\xa4 yksi valitaan ruotsinkielisest\xc3\xa4 alaosastosta. Varsinaisista j\xc3\xa4senist\xc3\xa4 kolme toimii my\xc3\xb6s AKIn hallituksen j\xc3\xa4senin\xc3\xa4.\n_START_SECTION_\nJ\xc3\xa4senist\xc3\xb6\n_START_PARAGRAPH_\nSuomen Kanttori-urkuriliiton varsinaiseksi j\xc3\xa4seneksi voi liitty\xc3\xa4 Suomen evankelis-luterilaisen kirkon kanttorin virkaan p\xc3\xa4tev\xc3\xb6itt\xc3\xa4v\xc3\xa4n tutkinnon suorittanut kanttori. Kirkkomusiikin opiskelija voi liitty\xc3\xa4 liiton opiskelijaj\xc3\xa4seneksi._NEWLINE_Liitto on valtakunnallinen, suomen- ja ruotsinkielinen, ja siin\xc3\xa4 on j\xc3\xa4seni\xc3\xa4 yli tuhat eli l\xc3\xa4hes 80 prosenttia kanttorikunnasta. J\xc3\xa4senist\xc3\xb6ss\xc3\xa4 on naisia ja miehi\xc3\xa4 l\xc3\xa4hes saman verran.'